山莊書事
作者：方岳
朝代：宋

paragraphs: 晨興抹兩屨，爲口見驅迫。
課童督秋刈，野穫夜彭魄。
田翁適過予，繿縷黑而瘠。
具言土力貧，年登苦囏阨。
一飯不自期，未議了稱責。
昨者耆長來，名復掛欠籍。
截絹入官輸，官怒邊幅窄。
拋擲下堂階，退字印文赤。
賣牛重買絲，篝燈不停息。
明當扣東鄰，假牛下牟麥。
久貧少人情，恐復不見借。
既去重感傷，行行猶欠息。
我歸不能眠，草根鳴蟋蟀。